เร่งรับซื้อมะม่วงฟ้าลั่น ช่วยเหลือเกษตรในช่วงที่ผลผลิตออกสู่ตลาดปริมาณมาก
นายอุดม ศรีสมทรง รองอธิบดีกรมการค้าภายใน เปิดเผยว่า ขณะนี้เป็นช่วงปลายฤดูการผลิตของมะม่วงฟ้าลั่น ทำให้ผลผลิตจะมีลักษณะแก่จัด เกษตรกรจึงจำเป็นต้องเร่งเก็บเกี่ยว ส่งผลให้ออกสู่ตลาดในปริมาณมาก โดยเฉพาะผลผลิตตกเกรดที่ไม่มีตลาดรองรับ กรมการค้าภายใน ร่วมกับสถานีบริการน้ำมัน PT รับซื้อผลผลิตตกเกรดจากกลุ่มเกษตรกรเพื่อแปรรูป รวม 300 ตัน โดยรับซื้อในราคากิโลกรัมละ 5 บาท ซึ่งเป็นราคานำตลาดและจะรับซื้อต่อเนื่องจนถึงวันที่ 31 มีนาคม 2565 เพื่อให้มั่นใจว่าเกษตรกรมีช่องทางการจำหน่ายในช่วงปลายฤดู ส่วนกรณีที่ปรากฏเป็นข่าวว่ามีการเททิ้งมะม่วง ที่จังหวัดพิจิตร จากการตรวจสอบ พบว่า เป็นการคัดแยกผลผลิตมะม่วงของผู้รวบรวมเพื่อการส่งออก ซึ่งมีการรับซื้อแบบเหมาและมาทำการคัดแยกที่ตกเกรด หรือไม่ได้คุณภาพออกทิ้ง โดยเป็นการดำเนินการทางการค้าปกติก่อนส่งไปยังตลาดปลายทาง ทั้งนี้ที่ผ่านมา ได้ดำเนินการรับซื้อมะม่วงฟ้าลั่น เพื่อเร่งกระจายผลผลิตออกจากแหล่งผลิตตั้งแต่ต้นฤดูการผลิต รวมปริมาณการรับซื้อแล้วกว่า 1,400 ตัน โดยรับซื้อในราคากิโลกรัมละ 10 บาท และมะม่วงน้ำดอกไม้ รับซื้อในราคากิโลกรัมละ 25 บาท ซึ่งเป็นราคาชี้นำตลาด โดยเฉพาะจังหวัดพิจิตร ได้เข้าไปรับซื้อผลผลิตจาก 4 กลุ่ม และจังหวัดพิษณุโลก จำนวน 6 กลุ่ม ส่งผลให้เกษตรกรมีความพอใจในราคาเป็นอย่างมากอย่างไรก็ตาม เพื่อรองรับผลผลิตมะม่วงที่จะออกมากในช่วงเดือนเมษายน 2565 ได้ร่วมกับสำนักงานพาณิชย์จังหวัดในแหล่งผลิตต่างๆ ดำเนินมาตรการกระจายออกผลผลิต สนับสนุนค่าบริหารจัดการกิโลกรัมละ 3 บาท ปริมาณผลผลิตมะม่วงเป้าหมาย รวม 14,900 ตัน นอกจากนี้ จะมีการเปิดจุดจำหน่ายในรถโมบายการเคหะ ห้างท้องถิ่นและนิคมอุตสาหกรรม อย่างต่อเนื่องตลอดฤดูการผลิต โดยมีเป้าหมายรับผลผลิตมะม่วงในช่วงเดือนเมษายน 2565 ปริมาณไม่น้อยกว่า 8,000 ตัน ซึ่งจะช่วยรักษาเสถียรภาพราคามะม่วงให้อยู่ในเกณฑ์ดีได้ตลอดฤดูการผลิต